Noorus

Noorus oli Eesti noorteajakiri, mis ilmus alates novembrist 1946 ühtekokku 51 aastat, sellest aastatel 1946 ja 1956–1997 Nooruse nime all. 1947. aastast kuni 1956. aasta 3. (113.) numbrini ilmus Stalinliku Nooruse nime all.

Nooruse ajaloo kõige suuremad tiraažid olid aastatel 1980–1990, ulatudes kuus 120 000 eksemplarini, mõnikord ka 134 000. Suurem tiraaž oli ajakirjadest ainult Nõukogude Naisel (Eesti Naine).

Kord kuus ilmunud ajakiri kandis nime järel järgmisi täiendandmeid: Eesti noorteajakiri (1991–1994); noorteajakiri (1989, nr 7 – 1990); ELKNÜ Keskkomitee ühiskondlik-poliitiline ja kirjanduslik-kunstiline ajakiri (1975, nr 8 – 1989, nr 6); ELKNÜ Keskkomitee ühiskondlik-poliitiline ja kirjanduslik ajakiri (1946, nr 1-2; 1956, nr 4 – 1975, nr 7).

Väljaandjad: Ajalehtede Kirjastus (1946, nr 1-2), Ajalehtede-Ajakirjade Kirjastus (1956, nr 4 – 1962, nr 6), EKP Keskkomitee Kirjastus (1962, nr 7 – 1989), aastail 1989–1994 sama kirjastus kultuuriministeeriumi alluvuses, siis küll juba osa sellest ajast Printalli nime all. Pärast erastamist 1995. aastal ilmus Vaimukirjastuse OÜ väljaandena kuni 1997. aastani.

Peatoimetajad 
1946–1948 Mango Paaver 
1948–1950 Ants Saar 
1950–1956 Voldemar Kapp 
1956–1961 Roman Nittim 
1961–1970 Valentin Rajasaar
1970–1973 Aleksander Koel
1973–1984 Vello Pilt
1984–1994 Linda Järve
1994 Rait Raidmaa (ajutiselt kt) 
1995–1997 Tarvo Hanno Varres, Siim Nestor (toimetajad)

51 aasta jooksul on Nooruse toimetuses töötanud palju meie kultuuriloos olulisi isikuid. Näiteks aastatel 1980–1994 kirjandustoimetajad Arvo Alas, Arvi Siig, Rudolf Rimmel, fotograafid Voldemar Maask, Tiit Koha, kunstnikud Vello Tamm, Mati Ruljand, Lembit Remmelgas juunior, Jüri Mildeberg jpt. Loodusrubriiki toimetas 1960. aastate lõpus Fred Jüssi ja aastatel 1992-1994 Marek Vahula.

Lisad
Aegade jooksul on ajakirjaga koos ilmunud ka lisad:

 Juula (1992)
 eraldi lehekülgjaotusega väljarebitav jutulisa (1994, nr 1-12 juures)
 Pähklipureja: ajakirja Noorus tasuta kaasanne 1961–1974 (nr 1-12 juures), 1960 (nr 2,4,6,8,12 juures), 1959 (nr 4,6,8,10,12 juures), (1991, nr 1 – 1994, nr 7 ilmub eraldi väljaandena)
 Kava [Koolipidude näidiskava] (1960, nr 1 juures)
 H. Rammo. Tagurpidi (1959, nr 2 juures)
 W. Collins. Kuukivi (1957 nr 11 – 1958, nr 9 juures)
 Laule festivaliks (1957, nr 4 juures)
 Isetegevus-näitelava (1956, nr 4, 5/6/7, 9 ; 1957, nr 1 juures)

Kirjandus
 Vello Pilt "Nooruse patud", Tallinn 2006, kirjastus Ilo, 238 lk.
 Vello Pilt (koostaja). "Noorusaated" Kogumik ajakirjas Noorus ilmunud materjalidest. Tallinn 1978, kirjastus Eesti Raamat. 144 lk.
 Linda Järve "Minu aastad on minu rikkus", kogumikus "Kuidas vaatad, nõnda näed. Eesti ajakirjanike elulood III", Tartu Ülikooli Kirjastus, 2009, lk 459–463
 Linda Järve "Haridusnoppeid ajakirjast Noorus" - Õpetajate Leht, 21. okt 2016.
 Linda Järve "Nooruse lugu", kirjastus Petrone Print, 2017, 232 lk, ISBN 9789949608478 (köites), ISBN 9789949608485 (epub), ISBN 9789949608492 (epub) - mälestusteraamat tööst ajakirja Noorus peatoimetajana aastatel 1984-1994

Eesti endised ajakirjad
Eesti laste- ja noorteajakirjandus
 
ELKNÜ Keskkomitee